अंतिम दो वन-डे के लिए इरफान की वापसी...  
ऑस्ट्रेलिया दौरे के लिए मिथुन को रखा गया है, और द्रविड़, सचिन, लक्ष्मण, इशांत, ओझा, यादव और साहा गुरुवार को ही ऑस्ट्रेलिया रवाना हो जाएंगे।
ऑस्ट्रेलिया के खिलाफ आगामी टेस्ट श्रृंखला के लिए युवा तेज़ गेंदबाज अभिमन्यु मिथुन को भारतीय टीम में चुना गया है, जो चोटिल प्रवीण कुमार का स्थान लेंगे। उधर, फिलहाल भारत दौरे पर आई हुई मेहमान वेस्ट इंडीज़ टीम के खिलाफ शृंखला के अंतिम दो वन-डे मैचों के लिए उमेश यादव के स्थान पर इरफान पठान को जगह दी गई है, जो दो साल से भी ज़्यादा वक्त बाद वापसी कर रहे हैं।  बीसीसीआई सचिव संजय जगदाले ने एक बयान में जानकारी दी कि भारत के लिए चार टेस्ट मैच खेल चुके मिथुन को ऑस्ट्रेलिया जाने वाली 17-सदस्यीय टीम में पसली में चोट की वजह से टीम से बाहर हुए प्रवीण कुमार की जगह शामिल किया गया है। अखिल भारतीय वरिष्ठ चयन समिति की बैठक के बाद जारी इस बयान के मुताबिक ऑस्ट्रेलिया दौरे पर भारत के तेज गेंदबाज़ी आक्रमण की कमान इशांत शर्मा, वरुण आरोन, उमेश यादव और मिथुन संभालेंगे, और यदि ज़हीर खान ने फिटनेस टेस्ट पास कर लिया तो वह भी दौरे पर जाएंगे।  बयान में यह भी कहा गया है कि राहुल द्रविड़, सचिन तेंदुलकर, वीवीएस लक्ष्मण, इशांत शर्मा, प्रज्ञान ओझा, उमेश यादव और रिज़र्व विकेटकीपर ऋद्धिमान साहा ऑस्ट्रेलियाई परिस्थितियों से बेहतर सामंजस्य बिठाने के लिए गुरुवार को ही ऑस्ट्रेलिया रवाना हो जाएंगे। ये सभी खिलाड़ी वेस्ट इंडीज़ के खिलाफ 8 और 11 दिसम्बर को खेले जाने वाले अंतिम दो वन-डे मैचों के लिए भारतीय टीम में शामिल नहीं हैं।  वेस्ट इंडीज़ के खिलाफ अंतिम दो वन-डे मैचों के लिए भारतीय टीम इस प्रकार है : वीरेंद्र सहवाग (कप्तान), गौतम गंभीर, विराट कोहली, अजिंक्य रहाणे, सुरेश रैना, रवीन्द्र जडेजा, पार्थिव पटेल (विकेटकीपर), रविचंद्रन अश्विन, विनय कुमार, इरफान पठान, वरुण आरोन, रोहित शर्मा, मनोज तिवारी, राहुल शर्मा तथा अभिमन्यु मिथुन।  ऑस्ट्रेलिया दौरे के लिए घोषित की गई 17-सदस्यीय टीम इस प्रकार है : महेन्द्र सिंह धोनी (कप्तान एवं विकेटकीपर), सचिन तेंदुलकर, वीरेंद्र सहवाग, गौतम गंभीर, वरुण आरोन, रविचंद्रन अश्विन, राहुल द्रविड़, वीवीएस लक्ष्मण, विराट कोहली, अभिमन्यु मिथुन, प्रज्ञान ओझा, अजिंक्य रहाणे, ऋद्धिमान साहा, रोहित शर्मा, इशांत शर्मा, उमेश यादव तथा प्रवीण कुमार।